James Collins (pêl-droediwr, g. 1983)

Chwaraewr pêl-droed o Gymru yw James Collins (ganwyd James Michael Collins 23 Awst 1983). Mae'n chwarae i West Ham United yn Uwchgynghrair Lloegr a thîm cenedlaethol Cymru.

Gyrfa clwb
Dinas Caerdydd
Dechreuodd Collins ei yrfa fel chwaraewr ifanc â Dinas Caerdydd yn Awst 2000 a gwnaeth ei ymddangosiad cyntaf i'r tîm cyntaf mewn gêm yng Nghwpan FA Lloegr yn erbyn Bristol Rovers yn Nhachwedd 2000. Gwnaeth 86 ymddangosiad dros Gaerdydd gan sgorio chwe gôl a chafodd ei enwebu'n Chwaraewr Ifanc y Flwyddyn gan Gymdeithas Bêl-droed Cymru yn 2005.

West Ham United
Ymunodd Collins â West Ham United yng Ngorffennaf 2005, ynghyd â'i gyd chwaraewr o Gaerdydd, Danny Gabbidon, wrth i Alan Pardew dalu £3.5m am y pâr.. Gwnaeth ei ymddangosiad cyntaf yn erbyn Sheffield Wednesday yng Nghwpan Cynghrair Lloegr ar 20 Medi 2005 a gwnaeth ei ymddangosiad cyntaf yn Uwch Gynghrair Lloegr ar 29 Hydref 2005 yn erbyn Lerpwl. Sgoriodd ei gôl gyntaf i West Ham mewn gêm gyfartal 1-1 yn erbyn Portsmouth ar Wŷl San Steffan, 2005..

Ar 28 Ionawr 2008, dioddefodd Collins anaf difrifol mewn gêm i ail dîm West Ham welodd o allan o'r gêm am naw mis.

Aston Villa
Ymunodd Collins ag Aston Villa ar 1 Medi 2009 gan wneud ei ymddangosiad cyntaf ar 13 Medi yn gêm ddarbi yn erbyn Birmingham City. Ym Mawrth 2011, cafodd Collins a'i gyd chwaraewr Richard Dunne eu dirwyo pythefnos o gyflog gan y rheolwr, Gérard Houllier, yn dilyn row "meddwol" gyda staff y clwb.

Dychwelyd i West Ham
Ar 1 Awst 2012, ail ymunodd Collins â West Ham United ar gytundeb pedair blynedd.

Gyrfa ryngwladol
Chwaraeodd Collins wyth o weithiau i dîm dan 21 Cymru gan arwain y tîm mewn gêm yn erbyn Yr Almaen dan 21 yn 2005.

Gwnaeth Collins ei ymddangosiad cyntaf dros Gymru yn erbyn Norwy yn 2004 ac roedd yn gapten ar ei wlad am y tro cyntaf yn y gêm gyfeillgar yn erbyn Sweden ym Mawrth 2010.

Ymddeoliad
Cyhoeddoedd ei ymddeoliad o bêl-droed ar 17 Hydref 2020. Yn 37 oed, nid oedd wedi chwarae ers gadael clwb Ipswich ym mis Mai 2019.

Cyfeiriadau

Categori:Chwaraewyr C.P.D. Dinas Caerdydd
Categori:Genedigaethau 1983
Categori:Pêl-droedwyr o Gymru
Categori:Pêl-droedwyr rhyngwladol Cymru
Categori:Pobl o Gasnewydd